Иджы бдзэжьей гъэхъуным зрат
Iуащхьэмахуэ щIыналъэм и администрацэм и пресс-IуэхущIапIэм и унафэщI Тарим Алисэ хъыбар къызэрыдигъэщIамкIэ, Тырныауз къалэ и Iэхэлъахэм щаухуэ бдзэжьей гъэхъупIэр Урысей Федерацэм и ипщэ лъэныкъуэмкIэ щыIэхэм я нэхъ ину щытынущ. ЦIыхухэм я деж щIэупщIэ щызиIэ бдзэжьей лъэпкъыгъуэхэр щагъэбэгъуэну комплексыщIэм и ухуэныр и кIэм нагъэблэгъащ.
Бдзэжьейхэр щагъэхъукIэ псыгуэн зехьэкIэхэм я Iэмалхэр къагъэсэбэпынущ. Иджырей технологиещIэхэм тету ягъэхьэзыр «хыжьейхэр» зэкIэлъхьэужьу къращIыкIащ. Зэпымыууэ къилъадэ псымкIэ ягъэкъабзэ псыгуэнхэм, щхьэж и «ныбжь» елъытакIэрэ зэхэгъэщхьэхукIауэ, щесынущ бдзэжьей хугум къипщIыкIагъащIэ цIыкIужьейхэм я деж къыщыщIэдзауэ ин дыдэ хъуахэри.
Италием къраша IэмэпсымэхэмкIэ цеххэр ягъэхуэбэнущ, жьы къабзэ къихупIэхэр ирашэлIэнущ. Мы зэманым ирихьэлIэу, хыжьей цIыкIуищрэ утхъуахуэхэр здагъэкIуэну кумбищрэ хьэзыр хъуащ, псыгуэн 20-р зэтрагъэуващ, 30-м иджыри лэжьыгъэхэр щрагъэкIуэкI.
Иджы къахуэнэжар комплексым газ щIэшэнырщ, Iэмэпсымэхэр щыгъэувэнырщ, фермэм и Iэгъуэблагъэр зэлъыIухынырщ, гъэдэхэнырщ. Проектыр зыгъэзащIэ «Асыл-Суу» ООО-м зэрыщыжаIамкIэ, жэпуэгъуэм и кIэм бассейнхэм псы ираутIыпщхьэнущ, фермэм и лэжьэкIэр ягъэунэхунущ. Бдзэжьей шырхэмрэ тIэкIу нэхъ къыдэкIуэтеяхэмрэ къыщащэхуну IуэхущIапIэхэм зэгурыIуэныгъэ иращIылIакIэщ.
Производственнэ комплексым и лэжьыгъэр зэтраухуа иужькIэ, зы илъэсым къриубыдэу осётр лъэпкъыгъуэу тонн 50 хуэдиз, ерыскъыпхъэ бдзэжьей хугуу тонни 3-м щIигъу ягъэхьэзырыну я мурадщ. IуэхущIапIэм лэжьакIуэ 40 нэхърэ мынэхъ мащIэ Iутынущ. Фермэм зиужьы- хукIэ абыхэм я бжыгъэм хагъэхъуэнущ.
КЪУМАХУЭ Аслъэн.
